Montokaprimulgo

La Montokaprimulgo, Caprimulgus poliocephalus, estas birda specio de la genro de kaprimulgoj, kiu vivas en Sub-Sahara Afriko kiel indiĝena de altaj teroj de Centra kaj Orienta Afriko, kie ĝi estas surloke ofta specio.

Taksonomio
La Montokaprimulgo estis origine priskribita de la germana natursciencisto Eduard Rüppell en 1840. Li uzis la nuntempan duvortan nomon Caprimulgus poliocephalus.

Oni agnoskis jenajn kvar subspeciojn:
 C. p. poliocephalus Rüppell, 1840 – Etiopio ĝis norda Tanzanio, ankaŭ sudokcidenta Saudarabio
 C. p. ruwenzorii Ogilvie-Grant, 1909 – sudokcidenta Ugando, orienta Demokratia Respubliko Kongo
 C. p. guttifer Grote, 1921 – Tanzanio, Malavio kaj Zambio
 C. p. koesteri Neumann, 1931 – centra Angolo

La subspecio C. p. ruwenzorii antaŭe estis foje traktita kiel aparta specio, nome la Ruwenzori-kaprimulgo. Kvankam molekula genetika studo de ĉi tiuj kvar kaprimulgoj ne estis publikigita, la rezultoj de la detala mezurado de muzeaj specimenoj sugestas, ke ili estu konsiderataj samspeciaj.

Aspekto
La Montokaprimulgo estas sufiĉe malhela kaprimulgo kreskanta ĝis longo de proksimume 23 cm. Ĝi havas iom brunan, nigrecan aŭ ĉokoladbrunan makulecan plumaron. La masklo havas blankajn makulojn sur siaj kvar ĉefaj primaroj kaj la ekstera rando de la vosto estas blanka. La ino havas sablokolorajn makulojn en siaj primaraj kaj malpli blankajn en la vosto. La voko estas naza ank-ank-ank, ofte sekvata de altatona fajfo piiiju-pirrr, la unua silabo malleviĝanta kaj poste leviĝanta, kaj la dua silabo trema kaj malleviĝanta.

Distribuado kaj habitato
La Montokaprimulgo estas indiĝena de Centra kaj Orienta Afriko. Ĝia teritorio estas en Angolo, Demokratia Respubliko Kongo, Eritreo, Etiopio, Kenjo, Malavio, Saudarabio, Sudano, Tanzanio, Ugando kaj Zambio. Ĝi ekzistas en altecoj inter proksimume 1,000 kaj 3,350 m. Kiel aliaj kaprimulgoj, ĝi estas noktula, manĝante tineojn kaj aliajn grandajn insektojn. Ĝi estas plejparte arbarbirdo, sed troviĝas ankaŭ en plantejoj, kultivitaj areoj proksime de arbaroj, kaj en bone arbarkovritaj urbaj areoj.

Statuso
La Montokaprimulgo estas ofta specio kun tre larĝa teritorio. Neniu speciala minaco estis identigita kaj la populacitendenco supozeble estas stabila. Pro tiuj kialoj, la Internacia Unio por Konservado de Naturo taksis ĝian konservan statuson kiel "malplej zorgiga".

 Referencoj 

 Eksteraj ligiloj 

Kategorio:Kaprimulgoformaj
Kategorio:Birdoj de Afriko